google/wiki40b huggingface dataset:
Røde Kors Besøkstjeneste

Norges Røde Kors Besøkstjeneste er en støtteorganisasjon for voksne (fra 18 år) som ber om støttekontakt grunnet ensomhet, sosial angst, sorg eller andre grunner. Besøkstjenesten drives av frivillige som ikke får betalt for virksomheten sin. Besøksvenners hovedoppgave er hovedsakelig å være der for de som trenger selskap eller trøst, ha samtaler, eller f.eks bli med på aktiviteter som cafe, kino, kunstutstilling, gå tur etc.

Bakgrunn

Den beste medisin for et menneske er et annet menneske --Jens Meinich.
Norges Røde Kors Besøkstjeneste ble stiftet av Jens Meinich (1901-1988), som også stiftet Pasientvennen. Han forteller i sin bok Mitt liv med Røde Kors at han som student i Paris leste om en ensom gammel invalid kvinne. Kvinnen hadde i sin ensomhet festet en lang hyssing til dørklokken i huset sitt, og med den kunne hun ringe med klokken uten å stå foran døren. Når hun gjorde dette, innbilte hun seg at det var noen på døren som ville snakke med henne.
Meinich ble rørt av historien om denne ensomme gamle kvinnen, og forteller at det var henne som inspirerte ham til å jobbe for ensomme og vanskeligstilte i samfunnet. Etter å ha startet Pasientvennen og visitortjenesten for innsatte i fengsel, stiftet han Røde Kors Besøkstjeneste, basert på besøkstjenesten i USA.

Dagens utbredelse

Besøkstjenesten opererer i dag over hele landet med over ni tusen besøksvenner.

Erfaringer

Røde Kors' omsorgstjenester får stort sett positiv tilbakemelding, men dekkes ikke av mediene i like stor grad som f.eks. hjelpekorpset.
Én negativ erfaring er at i og med at tjenesten er gratis, føler enkelte som mottar hjelp dårlig samvittighet, og føler at de trenger å "betale tilbake" hjelpen de får av besøksvennene.
Pabellon Island

Pabellon Island er den sørligste av to øyer som ligger like utenfor nordenden Omega Island og vest i innløpet til Andersen Harbor i Melchior Islands i Det antarktiske arkipel. Øya ble grovt kartlagt av Discovery Investigations i 1927 og navnsatt av den argentinske ekspedisjonen som kartla disse øyene i 1946-47. De reiste en mast på denne øya og heiste det argentinske flagget.
Shay Mitchell

Oppvekst og karriere

Hennes foreldre er filippinske moren Precious Mitchell og irsk-skotske faren Mark Mitchell. Hun har en yngre bror, Sean Mitchell. Mitchell begynte å ta dansetimer allerede i en alder av fem år, og senere var hun konkurranser mot elever fra andre danseskoler.
Da hun var ti flyttet Ashleys familie til vest i Vancouver. Da de hadde bodd der et år, holdt et internasjonalt modellbyrå  en åpen «casting» for tenåringer og barn i alderen 9-12 år. Mitchell var en av jentene som ble valgt.
I slutten av tenårene hadde Mitchell vært modell for mange forskjellige modellbyråer, og hadde oppnådd en viss suksess. Senere dro hun til Toronto for å studere drama. Etter å ha signert for sin første rolle, var hun med i den kanadiske tenåringsserien Degrassi: The Next Generation, foruten at hun fortsatt hadde en del nasjonale reklamearbeid.
Mitchell spilte også en rolle i Disney XD-serien Aaron Stone. Hun har spilt i musikkvideoen «Hold My Hand» til sangeren Sean Paul. Hun har også vært modell for det amerikanske klesselskapet American Eagle Outfitters. Hennes mest kjente rolle hittil er som figuren «Emily Fields» i serien Pretty Little Liars.
I januar 2011 signerte Mitchell kontrakt med Procter & Gamble for å være såkalt talspersonen for et sjampomerke.
Kevin Vågenes

Bakgrunn

Vågenes er vokst opp på Hjartås i Meland kommune nord for Bergen. Han er utdannet skuespiller fra Stockholm og University of Southern California i Los Angeles. Han debuterte i TV-serien Nissene over skog og hei i 2011, og har siden vært knyttet til Seefood TV. Han var med som skuespiller/programleder i Kollektivet på TV 2 siden oppstarten i 2011 og var også programleder for The Voice sammen med Øyvind Mund i 2013.
Vågenes har gjort en rekke TV-opptredener og fikk sitt gjennombrudd i TV-serien Mellom bakkar og berg på TVNorge i 2015, en innsats han mottok prisen Årets gjennombrudd for på Komiprisen 2015.
Høsten 2017 fikk han stor suksess med nettserien Parterapi på NRK, som ble fulgt opp med en ny sesong høsten 2018 og har blitt fornyet for ytterligere en ny sesong. For andre sesong av serien ble han kåret til årets morsomste på TV mens serien ble kåret til årets humorprogram under Humorprisen 2018. Foran Gullruten 2019 ble han nominert i tre klasser for serien: beste skuespiller, publikumsprisen og beste manus TV-drama. Selve serien vant dessuten klassen for beste sminke og ble nominert i klassen beste humorprogram. Han fikk Leif Justers Ærespris for 2019 med et prisbeløp på 30 000 kroner.
Julen 2017 spilte han tre av de ledende rollefigurene i storsatsingen Jul i Blodfjell på TVNorge. 
Han bor deler av året i Los Angeles og har blant annet spilt i Peter Stormares TV-serie Swedish Dicks i Hollywood.
Miguel Rubi

Hedersbevisninger

Rubi er æresprofessor ved flere universitet og har vært gjesteprofessor flere steder. 
I 2003 ble han tildelt von Humboldtprisen for sine bidrag innenfor teorien om stokastiske prosesser.
I 2013–2014 var han oppnevnt som Leverhulme-professor, et ærefullt gjesteprofessorat ved Imperial College, London.
I 2017 ble han tildelt Plus Ratio Quan Vis-medaljen av Det jagellonske universitet i Krakow.
I Norge har han tilknytning til NTNU gjennom samarbeid med instituttene for kjemi og fysikk, og er både tildelt Lars Onsagers professorat (2003) og et æresdoktorat (doctor honoris causa) i 2016. 
I 2007/2008 var han utnevnt som medlem, CAS Fellow, av Senter for grunnforskning ved Det Norske Videnskaps-Akademi.
I 2010 mottok han prisen ICREA Academia Prize. Den deles ut av det katalanske forskningsinstituttet Institució Catalana de Recerca i Estudis Avançats.
Cubus

Cubus er en av Skandinavias største kleskjeder med lavprisklær til barn, kvinner og menn. I Norge har mange Cubus-butikker eget parfymeri. Selskapet Cubus as eies 100% av Varner Retail as. Cubuskonseptet markedsføres gjennom mer enn 300 butikker og har over 3 000 ansatte i seks land: Norge, Finland, Sverige, Polen, Latvia og Tyskland. 
Cubus har egne design- og innkjøpsavdelinger som utvikler og kjøper inn kolleksjonene. Det gjennomføres kontinuerlige kvalitetskontroller. Cubus kan tilby klær til rimelig pris ved å ha få mellomledd, kjøpe inn i store volum, være kostnadsbevisste i alle ledd, samt ha en effektiv distribusjon. Cubus eier ingen egne fabrikker. Produksjonen foregår hovedsakelig i Asia og Tyrkia .

Historie

I 1966 startet det som senere skulle bli til Cubus-kjeden. Da ble idéen om et kjedekonsept lansert i konfeksjonsfabrikken Jonas Øglænd i Sandnes. Øglænd testet ut en rekke forskjellige konsepter, blant annet klesmerkene Ø-klær og Pioner, før man i 1979 etablerte navnet og konseptet Cubus. 
I 1985 kjøpte Varner-Gruppen seg inn i Øglænd og ble i 1988 den største aksjonæren. Eierposten ble utvidet, frem til Varner-Gruppen tok over Jonas Øglænd og dermed Cubus i sin helhet i 1990. Marius Varner, en av Varner gruppens eiere, tiltrådte som administrerende direktør i 1995. I 1996 flyttet hovedkontoret fra Sandnes til Billingstad i Asker. Samme år åpnet Cubus sine første butikker i Polen og Latvia. Cubus åpnet sin første butikk i Tyskland i 2001, og i Sverige i 2004.
Gardermo-marsjen

«Gardermo-marsjen» er et skillingstrykk som Alf Prøysen presenterte i sin visespalte i «Magasinet for Alle» i 1955. Visen skal være skrevet av Gruesokningen Hans Hestbråten i 1882.

Teksten

1.Hør mine kamerater i fjerde kompani

når sjefen det tillater en sang vi stemmer i,

et stykke vei fra leiren vi legger snart tilbars

når Damsdajl kommanderer: Avdeling fremad marsj, fremad marsj.
2.Den trettende i fjerde vi dro fra Solør ut,

og med et kjærlig håndtrykk vi forlot vår unge brud,

det sto en vemodståre i pikens øyne blå

da venne skulle reise, det kan I nok forstå, nok forstå.
3.Men det fikk ikke hjelpe om pikens tårer rann

for vi må trolig tjene vår Konge og vårt land.

Vi vare glade gutter og dro av sted med fryd

om kvelden klokken åtte vi var ved Vingers by, Vingers by.
4.Den neste dags morgen da toget skulle gå,

hvor med vi skulle transport til Lillestrømmen få.

Da lød et kraftig hurra da toget dro avsted

for vi var glade gutter som verne skal om fred, skal om fred.
5.Helt i fra Lillestrømmen til Trøgstad dro vi hen

men siden fikk vi transport på våre egne ben.

Vi kom til Gardermoen og det var noe sent

men jammen var det tidsnok, det har jeg siden kjent, siden kjent.
6.Vårt første losjimente var ei på nordmanns vis,

at ligge under fellen og sove som en gris,

nei i et skjul forresten foruten halm og strå

nu der i vind og kulde den lange natt vi lå, natt vi lå.
7.Så våknet vi vel rolig den neste morgenstund

rett som en moder vekker et barn i stille blund.

Nei tvert i mot med hammer og en rabalder stor

da kunne jeg forstå jeg var kommet fra a mor, her nord.
8.Så fikk vi utlevert vår kledning og hva mer

fra Fillemagasinet ved Hedemarkens leir,

en våpenfrakk så snever som knapt om livet rakk

og buksene var side og ned til bakken hakk, som en stakk.
Go Down Moses

Nynorsk versjon

Ragnvald Skrede har skrevet en norsk tekst. På nynorsk bærer den tittelen «Moses».
T-celle

En T-celle eller en T-lymfocytt er et hvitt blodlegeme som utgjør en viktig del av det ervervede immunforsvaret. T-cellen, B-cellen og den naturlige drepercellen er til sammen lymfocyttene i immunforsvaret, og T-cellen kan skilles fra de andre ved at den har en T-cellereseptor på cellemembranen. T-celler kan kun kjenne igjen antigener som de får presentert på HLA-I eller HLA-II ved hjelp av sin T-cellereseptor, men de kan til gjengjeld danne svært spesifikke reseptorer mot vevstypeantigenene . T-celler er oppkalt etter brisselen som på latin er thymus, og er organet hvor T-celler modnes.
Det finnes flere undergrupper av T-celler, de kvantitativt viktigste er T-hjelpeceller og T-dreperceller. Disse har ulike membranmolekyler uttrykt, blant de viktigste har T-hjelpeceller CD4, mens T-drepecelle har CD8 . T-drepercellene er mest virksomme mot intracellulære bakterier og virus, og disse T-cellene er effektorcellene i den cellemedierte immuniteten. Av T-hjelpecellene har vi tre hovedtyper, TH1-hjelpeceller, TH2-hjelpeceller og TH17-hjelpeceller. TH1-hjelpeceller aktiverer makrofager, naturlige dreperceller og T-drepeceller, TH2-hjelpeceller bidrar i aktiveringen av naive B-celler, og TH17-hjelpeceller hjelper til med å danne nøytrofile granulocytter.

T-cellesvikt

Mennesker kan rammes av enten medfødt eller ervervet T-cellesvikt.
Hiv-viruset rammer T-hjelpeceller ved å trenge seg inn i cellen hjulpet av CD4-molekylet. Uten adekvat behandling vil kroppens T-hjelpeceller settes ut av funksjon, noe som vil føre til et sterkt hemmet immunforsvar og sykdommen aids, ervervet immunsviktsyndrom. Alvorlig kombinert immunsvikt (SCID) er en alvorlig genetisk sykdom hvor mutasjoner i en rekke gener fører til T-cellenes utvikling og funksjon. Uten behandling vil barn med alvorlig kombinert immunsvikt dø innen to år. Ved DiGeorges syndrom finnes en delesjon på kromosom 22, noe som blant annet kan føre til manglende utvikling av brisselen og således feil i modningen av T-celler som er avhengige av dette organet i sin utvikling.
André Derain

Liv og virke

Derain studerte ved Académie Camillo under ledelse av Eugene Carrière i Paris i 1898-1899. Han arbeidet først med Maurice de Vlaminck i Chatou og deretter i Collioure med Henri Matisse.
I 1905 stilte han og flere andre bilder på Salon d'automne. Bildene fikk en kunstkritiker til å karakterisere salen bildene var hengt opp i, som «Villdyrburet» (Le cage des fauves), noe som ga navn til kunstnergruppen fauvistene.
I mars 1906 fikk han i oppdrag av kunsthandleren Ambroise Vollard å reise til London og lage en serie bilder med motiver derfra. Gjennom 30 bilder (hvorav 29 fortsatt finnes) skapte han et Londonportrett ulikt alt som til da var laget av for eksempel Whistler eller Monet. Disse byportrettene er fortsatt blant hans mest populære verker. I maleriet The Pool of London (1906) bruker han en neoimpresjonistisk teknikk, noe han senere kom tilbake til.
I 1907 begynte han å arbeide med skulptur og flyttet til Montmartre for å være i nærheten av Picasso og de fleste andre. Han begynte også å bli inspirert av afrikansk kunst. Han leverte tresnitt i primitivistisk stil til diktdebutboken til Guillaume Apollinaire, L'enchanteur pourrissant (1909), og illustrasjoner til en diktsamling av Max Jacob i 1912.
Omtrent på denne tiden begynte kunsten hans å bli preget av hans studier av de gamle mesterne. Formene ble strengere satt og fargene mer avdempet. Årene 1911–1914 blir av noen kalt hans gotiske periode. Han ble tidlig innkalt til tjeneste under den første verdenskrig og ble først dimittert i 1919. Naturlig nok ble det mindre kunstnerisk aktivitet, men han rakk å levere illustrasjoner til André Bretons første bok: Mont de Piete.
Mellomkrigstiden ga ham rollen som gjenskaper av klassisismen og det tradisjonelle. Han laget scenografien til balletten La Boutique fantasque for Sergej Diaghilev, leder av Ballets Russes. Med den suksessen bak seg fikk han flere tilsvarende oppdrag.
Han var på toppen av sin karriere og fikk Carnegieprisen i 1928 og hadde utstillinger i London, Berlin, Frankfurt am Main, Düsseldorf, New York City og Cincinnati, Ohio.
Under den tyske delokkupasjonen av Frankrike under den andre verdenskrig ble han flittig oppvartet av tyske offiserer som så ham som representant for fransk kultur. Han slapp å havne på listen over entartete kunst og tok imot en invitasjon til et offisielt besøk i Tyskland. Det nazistiske propagandamaskineriet utnyttet dette for alt det var verdt, og hengte ham samtidig ut som kollaboratør, noe han fikk svi for etter krigen.
Han døde i Garches, Hauts-de-Seine, Île-de-France, Frankrike.
Bildene hans går i dag på auksjoner for 6 - 8 mill. USD. Serien med Londonbilder var utstilt i Courtauld Institute in 2005-06.
Pheropsophus verticalis

Utbredelse

Pheropsophus verticalis finnes i Australia.

Utseende

Pheropsophus verticalis har matt svarte dekkvinger, med opphøyde tydelige lengdestriper (riller). På hver dekkvinge er det en stor orange-røde rund flekk. Bakkanten av dekkvingene har en smal orange-røde kant. Hodet og halsskjoldet er orange-rød med noen mørkere svarte markeringer. Beina og følehornene er orang-røde.

Levevis

Pheropsophus verticalis finnes i tilknytning til åpne solrike lokaliteter. Både de voksne og larvene lever som rovdyr.
Den tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er ofte radikalt forskjellige fra de voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Mimatimura

Utseende

Middelsstore, avlange, mørkbrune trebukker, spissen av dekkvingene kan være gulbrun. Antennene er tynne og omtrent så lange som kroppen. Pronotum er tønneformet, lengre enn bredt, dekkvingene jevnbrede.

Utbredelse

Slekten er kjent fra det sørlige Kina og Sumatra.
Den store villgåspagoden

Den store villgåspagoden (kinesisk: 大雁塔, pinyin: Dàyàn Tǎ) er en pagode som ligger i distriktet Yanta sør i byen Xi'an i Folkerepublikken Kina. Den ble bygd i 652 under Tang-dynastiet og hadde opprinnelig fem nivåer. Pagoden ble bygd for å ta vare på sutraer og små Buddhafigurer som den buddhistiske reisende og oversetter Xuanzang bragte med seg til Kina.
Tidlig på 700-tallet påbygde keiserinne Wu pagoden med fem nivåer til. Senere kriger skadet pagoden slik at den i dag har bare syv nivåer. Den rager 64 meter i været og utsikten over Xi'an fra toppetasjen er flott.
Stamford Bridge (London)

Historie

Stamford Bridge åpnet i 1877 som hjemmebane for London Athletics Club og ble nesten eksklusivt brukt til dette formålet frem til 1904 når banen ble overtatt av brødrene Gus og Joseph Mears, som ønsket å benytte banen til å holde høyt profilerte profesjonelle fotballkamper der.
Ebbe Carlsson-skandalen

Ebbe Carlsson-skandalen var en politisk skandale i Sverige som begynte den 1. juni 1988, da kveldsavisen Expressen avslørte at bokutgiveren Ebbe Carlsson etterforsket PKKs mulige delaktighet i Palmemordet, med støtte fra justisminister Anna-Greta Leijon.
Skandalen førte blant annet til at Leijon ble tvunget til å gå av i begynnelsen av juni 1988, samt at Ebbe Carlsson ble dømt til bøter for varesmugling i mars 1992. Riksdagens konstitusjonskomité gransket skandalen gjennom utspørringer som ble direktesendt på TV i begynnelsen av august 1988. En kraftig debatt mellom Carl Lidbom og komiteens visepresident Anders Björck fikk betydelig oppmerksomhet i mediene.
Det er uklart om alle detaljer i skandalen har blitt kjent for offentligheten.
Turn under Middelhavslekene 2005

Turn under Middelhavslekene 2005. Turn var en av flere sporter under de femtende middelhavslekene som ble arrangert i Almería i Spania i perioden 24. juni til 3. juli 2005. Det var femtende gangen som turn var med på programmet under middelhavslekene. Det var fjorten øvelser, åtte for menn og seks for kvinner. Spania ble beste nasjon med seks gullmedaljer foran Italia som også vant seks gull.
Walter Forward

Biografi

Forward innledet sin karriere i 1806 som advokat i Pittsburgh før han ble medlem av Pennsylvanias lovgivende forsamling. I perioden mellom 1822 til 1825 var han medlem av representantenes hus for det demokratisk-republikanske partiet. Forward var for øvrig en av de sentrale personene rundt grunnleggelsen av whigpartiet på 1830-tallet. Han var en aktiv tilhenger av kombinasjonen Harrison–Tyler under presidentvalget i 1840, og etter valget ble Forward til gjengjeld tilbudt en stilling i United States Attorney for Pennsylvania, noe han avslo. I mars 1841 ble Forward tilbudt vervet som Comptroller of the Treasury av president William Henry Harrison, et verv han satt i til september samme år da han ble tilbudt embetet som landets neste finansminister av den nyvalgte presidenten, John Tyler.
På grunn av stadige friksjoner med president Tyler gikk Forward av som finansminister og dro tilbake til Pittsburgh hvor han fortsatte som advokat. I 1850 ble han tilbudt jobben som chargé d'affaires i Danmark av president Zachary Taylor, men dro tilbake året etter da han ble ordfører i distriksdomstolen for Allegheny County. Walter Forward døde den 24. november 1852 i Pittsburgh.
Østlig bladvikler

Utseende

En middelsstor til stor (vingespenn 19-23 millimeter), lysbrun vikler. Forvingen har rettviklede vingespisser, ytterkanten er ikke innbuktet. Vingen har lysbrun grunnfarge og et fint, brunt nettmønster. Midt i vingen er det et bredt, skrått, brunt tverrbånd, og det er en oval, mørkbrun flekk med framkanten nær vingespissen. Fra denne går den en smal, uregelmessig tverrstrek bakover i vingen. Bakvingen er lyst gråbrun, ytterkanten ikke innbuktet.

Levevis

Dette er en nordlig art. Larven er ikke kjent, men man antar at den lever på lappvier.

Utbredelse

I Europa finnes arten bare i det nordlige Fennoskandia og Russland. Den er en holarktisk art og finnes også i Sibir og Nord-Amerika. I Norge finnes den i Øst-Finnmark.
HKB 1./971 Svaerholtklubben

HKB 1/971 Svaerholtklubben var et tysk hærkystbatteri opprettet ved Sværholtklubben i mai 1942 under andre verdenskrig. Fortet var utrustet med 6 franske 14,5 cm K405(f) kanoner. Batteriet ble evakuert på slutten av 1944.
Thor Vilhjálmsson

Oversettelser

Bøkene hans er oversatt til norsk, svensk, dansk, italiensk og engelsk. Selv har han oversatt litteratur av blant andre Paulo Coelho, Susanna Tamaro, Marguerite Yourcenar, Isabel Allende, Umberto Eco, Eugene O´Neill, André Malraux, Francoise Sagan og John Osborn til islandsk.
Ishockey-VM 2009

Elitedivisjonen, innledende runde

De seksten deltagerlag var plassert i fire grupper. Etter en round-robin gikk de tre topplagene i hver gruppe videre til Qualifying Round mens det siste laget måtte konkurrere i Relegation Round (nedrykkspuljen).
Gruppene A og D ble spilt i Kloten, gruppene B og C i Bern.

Mellomrunde

De tre beste lag fra hver innledende gruppe gikk så videre til mellomrunden, der 12 lag spilte om åtte kvartfinaleplasser. De 12 lag ble inndelt i to grupper med seks lag, hvorfra de fire best plasserte i hver gruppe gikk videre til kvartfinalespill. Lagene fra gruppe B og C ble samlet i gruppe E, som spilte i Bern, mens lagene fra gruppe A og D ble samlet i gruppe F, hvor kampene ble avviklet i Zürich. Resultater mellom lag fra samme innledende gruppe ble overført til mellomrunden, slik at disse lag ikke skulle spille mot hverandre pånytt.
Lagene, som slutte på 5.-plassene i de to grupper, ble rangert som nr. 9 og 10 etter deres oppnådde resultater i gruppekampene, mens lagene som sluttet på 6.-plassene på samme vis, ble rangert som nr. 11 og 12.
Uiju

Administrativ inndeling

Fylket er delt inn i en ŭp (småby), to rodongjagu (arbeiderdistrikt) og 17 ri (landsby).
Manduca jasminearum

Utseende

En stor (vingespenn 84 – 105 mm), ensfarget grå svermer. Brystet har mørke sider, bakkroppen er ensfarget. Forvingen er grå med mer eller mindre tydelige, mørke tegninger. Det er en diffus, rødbrun flekk omtrent midt i vingen. Bakvingen er ensfarget grå. Larven er grønn med gule, hvite og blå (trefargede) skråstriper på sidene. Hornet på bakkroppen er stort og svartaktig.

Levevis

Larven lever på ulike arter av ask, syrin og alm. De voksne svermerne besøker gjerne blomster.

Utbredelse

M. jasminearum finnes fra Connecticut i nord til den nordlige delen av Florida i sør, vestover til Missouri og Mississippi.
Jodrell Bank Observatory

Jodrell Bank Observatory er et radioteleskopobservatorium i Manchester i England. Stedet ble brukt for første gang i 1945 for forskning innen astrofysikk da Bernard Lovell brukte radarutstyr fra andre verdenskrig til å undersøke kosmisk stråling.
Observatoriet ble i 2019 oppført på Unescos verdensarvliste.
Fangataufa

Fangataufa er en atoll i Tuamotuøyene i Fransk Polynesia. Den ligger ved Moruroa. 
Frankrike gjennomførte atomprøvesprengninger på Fangataufa, derav fire atmosfæriske. Den første franske prøvesprengning av en hydrogenbombe fant sted på Fangataufa i 1968.
Milan Damnjanović (filosof)

Videre lesning

Ved estetikkdepartementet ved det filosofiske fakultetet i Moskva statsuniversitet «V.M. Lomonosov», forsvarte Jevgenija Viktorovha Aljehina læreboken Aesthetics Views of Milan Damjanović i 1983 – mens kunstuniversitet i Beograd og det estetiske samfunn av Serbia dediserte boken Towards Philosophy of Arts til filosof og estetikker av verdenskjent rykte, Milan Damjanović. Dette minnet, forberedt av Branislava Milijić og publisert i 1996, inneholder artikler fra 15 utenlandske forfatter og 27 forfattere fra Jugoslavia.
NM i motbakkeløp 2015

NM i motbakkeløp 2015 ble arrangert 30. mai 2015, som en del av Skuggenatten Opp i Treungen i Nissedal i Telemark.
Løypa var ca 4,3 km, med 456 høydemeter.
Tiridates III av Partia

Liv og virke

I år 36 gjorde den partiske adelen opprør mot Artabanes III, slik de også hadde gjort med hans forgjenger. De sendte appell til den romerske keiser Tiberius for en konge som tilhørte arsakidedynastiet. Tiberius sendte Tiridates østover og beordret Lucius Vitellius den eldre (far til den framtidige keiser Vitellius) til å gjenopprette romersk autoritet der. Ved en blanding av militære og diplomatiske virkemidler lyktes Vitellius. Artabanes III ble sviktet av sine tilhengere og flyktet. Tiridates ble utropt til ny konge.
Tiridates ble raskt fremmedgjort blant den partiske adelen. Med sin romerske utdannelse og oppvekst framsto han mer som en romersk undersått enn som partisk konge. Da Artabanes III kom tilbake med en sterk bestående av blant annet skytiske leiesoldater, ble han på nytt anerkjent av adelen. Tiridates flyktet fra Seleukia ved Tigris og til romersk Syria.
Den romerske historikeren Tacitus skrev at den partiske hoffmannen Abdagaeses, som utøvde politisk kontroll over Tiridates, sparte hans liv ved å forhindre ham å besøke partiske stammer. Det var for å forhindre mistroiske klaner fra å forene seg imot ham. Da situasjonen uansett ble uholdbar var det Abdagaeses som rådet Tiridates reise vestover til Mesopotamia hvor det var strategiske befestninger tilgjengelig. Partierne oppfattet det som feigt og bidro til at Tiridates ble styrtet fra tronen.